དེ་འདྲ་ཡིན་དུས་དེ་ལྟ་བུའི་ཕྱིན་ཅི་ལོག་ཏུ་རྟོགས་པའི་བློ་སྤངས་པའི་བྲལ་བའི་ཡོན་ཏན་ལ་བསམ་བློ་གཏོང་ཡོང་དུས།ཕྱིན་ཅི་ལོག་གི་རྟོགས་པ་སྤོང་བ་དེ་ཕྱིན་ཅི་མ་ལོག་པའི་ལྟ་བ་སྐྱེས་པའི་སྒོ་ནས་སྤོང་དགོས་ཀྱི་རེད་མ་གཏོགས་གཞན་ཐབས་ཤེས་མི་འདུགཕྱིན་ཅི་ལོག་གི་རྟོགས་པ་དེ་སེལ་བ་ལ་ཕྱིན་ཅི་མ་ལོག་པའི་ལྟ་བའམ་རྟོགས་པ་སྐྱེས་པའི་སྒོ་ནས་སེལ་དགོས་པ་མ་གཏོགས་འགྲོ་ས་ཁྱོན་ནས་ཡོད་མ་རེད།སྤྱིར་བཏང་མི་མཐུན་པ་གཉིས་འགལ་ཟླ་ཆགས་ནས་ཡོད་པ།དཔེར་ན།ཚ་གྲང་ལྟ་བུར་ཆ་བཞག་ན་འགལ་ཟླ་ཡོད་པ་ཡིན་དུས་འགལ་ཟླའི་ཆོས་གཅིག་ཡོད་ན།གཞན་དེ་འགུལ་སྐྱོད་འགྲོ་བ་ཆོས་ཉིད་རེད།ནང་ཤེས་པ་ལ་གཟུགས་ཅན་ནང་བཞིན་གྱི་འགལ་ཟླ་བརྩི་རྒྱུ་ཡོད་མ་རེད་དེ།འཛིན་སྟངས་ཀྱི་ཐོག་ནས་འགལ་བ་བརྩི་རྒྱུ་འདུགདཔེར་ན།རྨོངས་ཙམ་གྱི་མི་ཤེས་པ་སེལ་བ་དེ་ལ་མི་ཤེས་པ་མེད་པར་གྱུར་ཅིག་ལབ་ན་ཕན་གྱི་མ་རེད།མི་ཤེས་པ་སེལ་བའི་དོན་དུ་དཀའ་ལས་བརྒྱབ་ཀྱང་ཕན་གྱི་མ་རེད།མི་ཤེས་པ་སེལ་བའི་དོན་དུ་ཤེས་པའི་བློ་ཞིག་སྐྱེ་དགོས་ཀྱི་རེད།ཀ་ཁ་ག་ང་མི་ཤེས་པའི་བློ་དེ་ལ་ཀ་ཁ་བསླབས་ནས་ཤེས་པའི་ཤེས་པ་དེས་ཀ་ཁ་མི་ཤེས་པའི་རྨོངས་པ་དེ་སེལ་རྒྱུ་མ་གཏོགས་ཐབས་གཞན་གང་ཡང་མི་འདུགསྨན་ཟས་ཀྱང་ཕན་གྱི་མ་རེད།ལུས་རྩལ་བརྩེས་ཀྱང་ཕན་གྱི་མ་རེད།དཀའ་ལས་བརྒྱབ་ཀྱང་ཕན་གྱི་མ་རེད།མི་ཤེས་པའི་བློ་ཞིག་ཡིན་ན་དེ་སེལ་བ་ལ་དེའི་འགལ་ཟླར་གྱུར་པའི་ཤེས་པའི་བློ་ཞིག་བཙལ་ནས་སེལ་རྒྱུ་མ་གཏོགས་ཐབས་ཤེས་གང་ཡང་མི་འདུག